Prešovská archieparchia

vpravo|thumb|Arcibiskupský areál s katedrálnym chrámom v Prešove
**Gréckokatolícke arcibiskupstvo Prešov** alebo **Prešovská archieparchia** alebo **Prešovská gréckokatolícka archieparchia** alebo zriedkavejšie **Prešovská gréckokatolícka arcieparchia** je metropolitná archieparchia Gréckokatolíckej cirkvi na Slovensku ''sui iuris'' so sídlom v Prešove. Na jej čelo bol 26. októbra 2023 vymenovaný Jonáš Maxim M.S.U..

## História
Archieparchia bola zriadená ako eparchia () 3. novembra 1815 cisárom Františkom I. (na základe patronátneho práva) a kanonicky erigovaná 22. septembra 1818 rímskym pápežom Piom VII. bulou Relata Semper. Prešovská eparchia bola vyčlenená z územia pôvodnej Mukačevskej gréckokatolíckej eparchie.
Dňa 30. januára 2008 rímsky pápež Benedikt XVI. túto eparchiu povýšil na **[[archieparchia|archieparchiu]]** a zároveň zriadil Prešovskú gréckokatolícku metropoliu. Sufragánnymi eparchiami sa stali Košická eparchia a novozaložená Bratislavská eparchia. Rozloha archieparchie je zhodná s územím Prešovského kraja.

## Biskupi

### Arcibiskup a metropolita
Na čele Prešovskej archieparchie je v súčasnosti Jeho Vysokopreosvietenosť vladyka Jonáš Maxim ako arcibiskup a metropolita. Menovaný bol 26. októbra 2023, biskupskú chirotóniu prijal 27. januára 2024 a v ten istý deň sa ujal riadenia Prešovskej archieparchie.

### Emeritný arcibiskup
Arcibiskupom a metropolitom bol do 25. apríla 2022 vladyka Ján Babjak. Do úradu prešovského eparchu ho menoval pápež Ján Pavol II. 11. decembra 2002. Biskupskú vysviacku prijal z rúk sv. Jána Pavla II. v Bazilike sv. Petra v Ríme 6. januára 2003. Intronizácia sa uskutočnila 18. januára 2003 v Prešove. 30. januára 2008 pápež Benedikt XVI. v súvislosti s novým kánonickým usporiadaním Gréckokatolíckej cirkvi na Slovensku vymenoval Jána Babjaka za prvého prešovského arcibiskupa a metropolitu. 

Jeho zrieknutie úradu bolo prijaté pápežom Františkom a oznámené 25. apríla 2022. Archieparchiu od toho dňa viedol ako apoštolský administrátor *sede vacante* vladyka Peter Rusnák, bratislavský eparcha, a to až do chirotónie a intronizácie vladyku Jonáša 27. januára 2024.

### Pomocný biskup
V súčasnosti je Prešovská archieparchia bez pomocného biskupa. Pápež František vymenoval 19. apríla 2013 pomocného biskupa pre **Prešovskú archieparchiu** otca Milana Lacha SJ. Jeho chirotonia sa uskutočnila v Ľutine 1. júna 2013. Vladyka Milan Lach bol 24. júna 2017 menovaný za apoštolského administrátora Eparchie Parma pre Ruténov v USA. 

V rokoch 19921997 bol pomocným biskupom Milan Chautur, ktorý bol v roku 1997 vymenovaný za exarchu Košického exarchátu.

### Archieparchiálny vikariát
Arcibiskup a metropolita Ján Babjak zriadil 13. apríla 2017 Humenský vikariát so sídlom v Humennom. Prvým vikárom sa stal dovtedajší farár farnosti Humenné Martin Zlacký. Do správy vikariátu patria protopresbyteráty Humenné, Snina, Medzilaborce, Stropkov, Vranov, Čemerné a Hanušovce.  

## Katedrála
Hlavným chrámom eparchie je Katedrálny chrám sv. Jána Krstiteľa v Prešove. Patrónom eparchie je sv. Ján Krstiteľ (Predchodca).

## Pútnické miesta
Pútnickými miestami eparchie sú Ľutina, Krásny Brod, Buková hôrka, Šašová, Čirč, Rafajovce, Litmanová.

## Zoznam biskupov a správcov eparchie
### Metropolitní arcibiskupi
* Jonáš Maxim (2024)
* Ján Babjak (20082022)

### Eparchiálni biskupi
* Ján Babjak (20022008)
* Ján Hirka (19902002)
* bl. Pavol Peter Gojdič OSBM (19401960)
* Štefan Novák (19131918)
* Ján Váli (18821911)
* Mikuláš Tóth (18761882)
* Jozef Gaganec (18431875)
* Gregor Tarkovič (18181841)

### Pomocní biskupi
* Milan Lach, pomocný biskup (20132017)
* Milan Chautur, pomocný biskup (19921997)
* bl. Vasiľ Hopko, pomocný biskup (19471976)

### Vikári a apoštolskí administrátori spravujúci eparchiu
* Mikuláš Russnák, generálny vikár (19181927)
* Dionýz Nyáradi, križevacký biskup a v rokoch 19221927 súčasne aj apoštolský administrátor prešovského biskupstva
* Peter Pavol Gojdič, apoštolský administrátor (19271940) 
* Ján Hirka, apoštolský administrátor (19691990)
* Peter Rusnák, apoštolský administrátor 2022-2024, súčasne bratislavský eparcha.

## Referencie

## Zdroje
* Šturák, Peter: *Dejiny Gréckokatolíckej cirkvi v Československu v rokoch 1945 - 1989.* Prešov : Náboženské vydavateľstvo PETRA, 1999. 200 s. ISBN 80-967975-4-9
* *Schematizmus Prešovskej gréckokatolíckej metropolie 2008.* Prešov : PETRA, n. o., 560 s. ISBN 978-80-8099-022-0

## Pozri aj
* Gréckokatolícka cirkev na Slovensku
* Biskupstvo 
* Eparchia
* Gréckokatolícka cirkev
* Mukačevská gréckokatolícka eparchia
* Košická gréckokatolícka eparchia
* Bratislavská gréckokatolícka eparchia

## Externé odkazy
* Gréckokatolícke arcibiskupstvo Prešov

Kategória:Gréckokatolícka cirkev na Slovensku
Prešov